Tampereen seutu saa ainutlaatuisen allianssin startupien kasvun tueksi

Tampereen seudulla on valmisteltu startup-allianssia, joka kokoaa julkiset toimijat edistämään startup-ekosysteemin kehitystä. Business Tampereen mukaan tämä on hyvä uutinen paitsi startupeille, myös koko seudun liiketoimintakehitykselle.

Tampereen seudulla on hyviä kokemuksia allianssimallista, näkyvimpinä esimerkkeinä Rantatunnelin ja Tampereen Ratikan toteutukset. Kesällä 2017 joukko julkisia organisaatioita totesi, että samaa ajattelumallia voisi tuoda Pirkanmaalla startup-ekosysteemin kanssa toimimiseen.

– Yrityksiltä oli tullut viestiä, että startupeille suunnattujen palvelujen tarjoama on hajanainen, ja siitä se lähti liikkeelle, kertoo Pirkanmaan liiton innovaatio- ja tulevaisuustyön kehittämispäällikkö Taina Ketola.

Hyvin toimivat palvelut ovat tärkeitä startup-yritysten kasvulle, ja allianssin avulla julkiset toimijat voivat tuoda niitä tarjolle laajempina kokonaisuuksina. Allianssin idea on kuitenkin kattavampi – sen tarkoituksena on juurruttaa startupien tukeminen julkisten toimijoiden strategiaan ja sitä kautta luontevaksi osaksi jokapäiväistä työtä.

– Kaikilla startup-allianssin organisaatioilla on yhteinen tavoite: että seudulla syntyy hyviä startupeja, jotka kiinnostavat rahoittajia, menestyvät ja näkyvät kansainvälisesti, Ketola sanoo.

Allianssissa ovat mukana Pirkanmaan liitto, Pirkanmaan sairaanhoitopiiri, Tampereen kaupunki, Tampereen korkeakouluyhteisö, Pirkanmaan ELY-keskus, Pirkanmaan TE-toimisto ja Business Tampere.

Toimintaa startupien tarpeisiin

Allianssi on luotu toimimaan startupien hyväksi, mutta yhtään startup-yritystä siihen ei silti kuulu. Tähän on syynsä: allianssi kokoaa yhteen julkiset toimijat, jotka ovat kaikki tiiviisti tekemisissä startupien kanssa ja seuraavat tarkasti, mitä kentällä tapahtuu. Allianssi varmistaa, että sen jäsenten startupeihin kohdistuva toiminta on tehokasta, tähtää yhteisiin päämääriin ja vastaa yritysten tarpeita.

– Yhdessä pystymme toimimaan strategisemmin ja suunnitelmallisemmin osana startup-ekosysteemiä. Julkinen puoli haluaa olla mahdollistamassa ekosysteemin kehitystä – ja haluaa tehdä sen mahdollisimman hyvin, Ketola sanoo.

Startup-allianssi on käynyt läpi perusteellisen kehitysvaiheen, ja syksyn 2019 aikana organisaatiot pääsevät käsittelemään perustamissopimusta. Palvelujen kehittäminen alkaa myös olla ajankohtaista. Tavoitteena on, että julkisten toimijoiden palvelut muodostavat yhdessä startupeille ja kasvuyrityksille hyödyllisen kokonaisuuden ja täydentävät järkevästi yksityistä palvelutuotantoa.

– Meillä on paljon innovatiivisia yrityksiä, jotka tarjoavat palveluja startupeille, eikä allianssi lähde kilpailemaan niiden kanssa, Ketola huomauttaa.

Uudistuvaa julkishallintoa

Startup-allianssin kehitystyö on samalla julkisen puolen johtamismallin kehittämistä. Allianssilla halutaan eroon perinteisestä siiloajattelusta ja oman organisaation asian ajamisesta. Ketolan mukaan tämä toteutuu käytännössä ihmisten välisissä kohtaamisissa, joissa tietoa vaihdetaan avoimesti ja kaikilla on kirkkaana mielessä startupien etu.

Julkiset toimijat voivat vaikuttaa myös siihen, millaiseksi muodostuu täkäläinen tapa tehdä startup-ekosysteemityötä. Yhdysvalloista ja Kiinasta tulee tietynlaisia malleja, mutta Tampereen seudulla on syytä kehitellä omaa näkemystä.

– Millaista olisi eurooppalaisiin arvoihin perustuva vastuullinen ja sosiaalisesti kestävä startup-politiikka? Tämä on asia, jota julkisten toimijoiden pitää miettiä, Ketola sanoo.

Startupien tukemisesta hyötyy koko seutu

Tampereen kaupunki haluaa olla aktiivisesti mukana startup-kehittämisessä, sillä tavoitteena on kasvattaa startup-yritysten määrää sekä edistää yritysten kasvua ja kansainvälistymistä. Startup-toimintaa tukemalla luodaan aloittaville yrityksille toimintaympäristö, joka on kansainvälisesti kilpailukykyinen ja houkutteleva paikka liiketoiminnalle.

– Tampereen seudulla haasteena on ollut startup-ekosysteemin ja toimijoiden hajanaisuus. Toimivaan ekosysteemiin tarvitaan kestävällä pohjalla oleva palveluiden organisointi- ja yhteistyömalli, ja startup-allianssi vastaa tähän tarpeeseen, toteaa elinkeinojohtaja Timo Antikainen Tampereen kaupungilta.

Business Tampereen asiakkuusjohtaja Niina Immonen arvioi, että perustettava startup-allianssi lupaa hyvää seudun startup-yrityksille ja koko seudun yritysten liiketoimintakehitykselle.

– Yhteisen tahtotilan synnyttäminen, resurssien yhteen kokoaminen ja konkreettinen yhteistyö startup-asioissa tehostavat merkittävästi yrittäjille tuotettujen palvelujen saavutettavuutta, laatua ja jatkuvuutta, Immonen tähdentää.

Yrityksille on tarjolla monipuolista apua muun muassa rahoitusasioihin ja erilaisten yhteistyömallien rakentamiseen. Allianssin valmistelutyö näkyy myös siten, että seudun merkittävimmät startup-tapahtumat, esimerkiksi Stream-festivaali ja Startup World Cupin Suomen osakilpailu ovat saaneet tarpeellisen käynnistysruiskeen sen kautta.

– On ollut ihan mahtava huomata, kuinka kasvava startup-ekosysteemimme alkaa herättää jo kansainvälistäkin kiinnostusta ja uusia menestystarinoita päästään juhlimaan tasaisella tahdilla, Immonen kiittää.

Julkinen sektori startup-ekosysteemissä on tuore julkaisu paikallisten startup-ekosysteemien kehittämisestä. Se kertoo Pirkanmaa-lähtöisesti, mistä terve ekosysteemi muodostuu, miten se kasvaa ja kehittyy sekä millaisia rooleja julkinen sektori voi löytää ekosysteemissä. Voit ladata pelikirjan Pirkanmaan liiton sivuilta.